Smøresjef Nystad: Ikke mulig å teste skiene den siste halvtimen
Smøresjef Knut Nystad snakker ut om hva som skjedde de siste timene før gårsdagens norske fiasko på kvinnenes 10-kilometer i Falun. I den norske smøretraileren ble det gjort feil som sendte Therese Johaug og Marit Bjørgen til side to på resultatlisten. Kl. 06.45-07.30: Det norske smøreteamet gnir søvnen ut av øynene, spiser frokost og gjør seg klar for dagen. - En detaljert plan for dagen er allerede lagt kvelden i forveien, forteller Nystad. Kl. 09.00: 18 personer i det norske støtteapparatet trekker mot Lugnet skistadion. Noen tar plass i den gigantiske smøretraileren, andre begynner å teste ski. En løper kan ha opptil ti par ski. Meldinger om glidforhold sendes inn i smørebua via radio. Det spises stående. Brødmat, frukt og vann er lett tilgjengelig. Kontrasten er stor til de tre smørebuene til USA. De ser nesten ut som en vanlig smørekjeller i et hvilket som helst hus. Men det var her USA knekte koden der Norge feilet kapitalt. USAs landslagssjef Chris Grover forteller at de selvfølgelig fulgte værmeldingen på nettet og at teamet var ganske trygge på at det kom til å bli kraftig snøvær. - Mange spør «hvorfor smører dere ikke etter værmeldingen?». Jo, det kan vi gjøre. Men det er vanskelig å teste etter værmeldingen. Du må vente på været før du får testet, sier den norske smøresjefen Knut Nystad til VG. Også svenskene ruster seg til kamp. I det svenske smøreteamet jobber rundt 15 personer. Charlotte Kalla har egen smører og på laget er det også en meteorolog. - Vi følger med på været. Vi visste at det skulle komme, forteller Nystad noen timer etter den grandiose nedturen. Ydmykt innrømmer han: «Vi var ikke gode nok» og «vi klarte ikke å løse denne nøtta». Eller sagt med Heidi Wengs ord: «Da jeg satt nedover, tenkte jeg: Har jeg klister under skia?» Hvordan kunne det skje (igjen)? Kl. 11.00: De norske skiene blir «gått inn» i oppvarmingsløypen. Det er to og en halv time til løpsstart. Tre timer til gullhåpene Therese Johaug og Marit Bjørgen skal starte. I smøreteamets 18-mannslag finnes det både fysioterapeuter, trenere og en psykolog i dag. Alle bidrar med testing av ski. Kl. 12.00: Konkurranseløypa åpner. Det testes ski for harde livet. I oppholdsvær. De er forberedt på at det ikke holder. - Så er løypen stengt, og det begynner å snø akkurat da første løper går ut. Vi har løpere som starter en halvtime senere. Du får ikke testet på det føret som kommer, sier Nystad. Kl. 12.40: Charlotte Kallas ski blir testet. Gullskiene ble altså testet på samme underlag som de norske fiaskoskiene - nesten én time før det begynte å snø, og én time og 45 minutter før Kalla skulle starte. Kl. 13.30.30: Japanske Yuki Kobayashi er første løper ut. Bronsevinner Caitlin Gregg har startnummer tre. - Vurderte dere å forandre ting da det begynte å snø? - Jo, du gjør jo det, men samtidig er det sånn at du ikke får testet det. Og da blir det gjetting, mener Nystad. Riktignok er det mulig å teste utenfor løypa, men det er tvilsomt hvor relevant det er for forholdene i selve konkurranseløypa etter som snøen der er behandlet gjentatte ganger og forholdene er annerledes. Charlotte Kallas smørere står overfor den samme utfordringen. Den svenske yndlingen skal ut syv minutter før Johaug og åtte minutter før Bjørgen. Det svenske smøreteamet velger en annen taktikk enn det norske. De venter så lenge som mulig. - Vi hadde bestemt oss for ski, men han (Mats Eklund, Kallas skismører) sa: Det kan hende det kommer snø, og da kan det bli at jeg stikker ut og tester ganske tett på start, forteller Kalla. Svenskene setter seg altså en annen og bedre deadline enn det norske smøreteamet. Kalla har med seg to par ski til start. Og til slutt velger hun det paret hun hadde bestemt seg for en god stund før start. Kl. 13.54.30: Kalla får enorm jubel da hun legger ut på 10-kilometeren. Astrid Uhrenholdt Jacobsen har allerede vært ute i tre minutter, mens Ragnhild Haga, Heidi Weng og Johaug og Bjørgen startet i løpet av de neste åtte minuttene. Kl. 13.55.33: Uhrenholdt Jacobsen passerer én og en halv kilometer. De første tilbakemeldingene om dårlige ski når den norske smørebua. Kl. 14.01.30: Therese Johaug setter i gang. Kl. 14.02.30: Marit Bjørgen starter. - Om ikke var mulig å teste den siste halvtimen, så burde de uansett hatt ski til begge fører. Det er det ingen tvil om, sier tidligere smøresjef Terje Langli, som legger til at tilgangen til løypene og testing av ski er veldig forskjellig fra sted til sted. Produktene som ble valgt av det norske teamet skal passe i snøvær, ifølge Nystad. Likevel fungerte det som lim. - Er det smurningen eller strukturen som er feil? - Jeg tror det er en kombinasjon. Men det viktigste er skien i seg selv. Der må vi teste - om vi kanskje skulle gått med ski med kortere kontaktsone. Kl. 14.20: Det er Holmenkollen-tilstander på tribunen når Charlotte Kalla går i mål på tiden 25.08. De norske jentene ender fra nummer 22 og bakover, tidenes tredje dårligste norske besteplassering. Verre kunne det knapt gått.
De norske smørerne var forberedt på snø. Likevel ble det smørebom da snøen begynte å lave ned i Falun – en halvtime før de norske gullhåpene skulle gå.